ЦЕНТАР ЗА ПРОМОЦИЈУ ЗДРАВЉА

Број: 06- 2335/3

Датум: 13.11. 2018. године

НОВИ САД

**САОПШТЕЊЕ ЗА МЕДИЈЕ ПОВОДОМ**

**СВЕТСКОГ ДАНА БОРБЕ ПРОТИВ ШЕЋЕРНЕ БОЛЕСТИ 2018. ГОДИНЕ**

Дана 14. новембра у свету, а и код нас се обележава **Светски дан борбе против шећерне болести**, са циљем да се скрене пажња и интересовање јавности првенствено на могућност примарне превенције шећерне болести, као и на сложеност њених здравствених и социјалних последица.

Шећерна болест је комплексно обољење које настаје услед престанка или недовољног лучења инсулина, хормона који се ствара у гуштерачи (панкреасу), услед чега бива нарушен метаболизам беланчевина, угљених хидрата и масти. Без обзира што је болест одавно позната, може се назвати обољењем савременог доба, будући да је најчешће проузрокована савременим начином живота, од којих су најчешћи: недовољна физичка активност, неправилна исхрана, гојазност и изложеност стресу.

Суочена са својеврсном пандемијом шећерне болести, Интернационална дијабетолошка федерација (ИДФ), подржана од Светске здравствене организације, установила је још 1991. године Светски дан борбе против шећерне болести, који се обележава сваког 14. новембра.

**Овај дан је изабран због тога што је то дан рођења канадског научника Фредерика Гранта Бантинга проналазача инсулина.** Сваке године се креира нови мото под коим се обележава овај дан. Овогодишњи **мото** Светског дана борбе против шећерне блести је **„Породица и дијабетес“.**

Од шећерне болести болује 415 милона људи у свету (популациај Европе). Предвиђа се да ће се број оболелих повећати на 600 милиона до 2040. године. Свака 11. особа у свету болује од шећерне болести. У Србији од дијабетеса болује 710 хиљада људи. Трошкови здравствене заштите оболелих од дијабетеса су два до три пута већи у односу на особе које нису оболеле и износе 12% трошкова у здравству.

**Институт за јавно здравље Војводине** у склопу обележавања ове значајне здравствено-промотивне кампање, организује јавну манифестацију 14. новембра 2018. године у периоду између 8,00 и 10,00 часова у холу Института за јавно здравље Војводине.

У склопу манифестације биће организовано одређивање шећера у крви, мерење телесне масе и телесне висине, утврђивање стања ухрањености и мерење крвног притиска.

**ЦЕНТАР ЗА ПРОМОЦИЈУ ЗДРАВЉА, ИНСТИТУТ ЗА ЈАВНО ЗДРАВЉЕ ВОЈВОДИНЕ**